膠山蘭若幽勝予寓梁谿久而未之到聞翁士特攜家居其間賦詩見意
作者：李綱
朝代：宋

paragraphs: 聞道膠山寺，幽深過惠山。
僧房穿窈窕，石溜落孱顔。
地僻車馬絕，山空松桂環。
鐘聲清靄外，刹影白雲間。
旅泊君得計，飄流吾念還。
時危暫安適，景勝且躋攀。
耿耿寸心赤，蕭蕭雙鬢斑。
搶攘憫甌越，寂寞墮荆蠻。
風月三千首，軒裳五兩綸。
戎車傷浩蕩，綵服羨斒斕。
天地旌麾滿，江湖鷗鷺閑。
何時共樽酒，世路正多艱。